**OBRAZLOŽENJE**

**ZA NACRT PRIJEDLOGA NACIONALNOG PLANA RAZVOJA KLINIČKIH BOLNIČKIH CENTARA, KLINIČKIH BOLNICA, KLINIKA I OPĆIH BOLNICA U REPUBLICI HRVATSKOJ 2018. – 2020.**

Nacrtom prijedloga Nacionalnog plana razvoja kliničkih bolničkih centara, kliničkih bolnica, klinika i općih bolnica u Republici Hrvatskoj 2018. – 2020. (u daljnjem tekstu: Prijedlog Nacionalnog plana) planira se osigurati nastavak započete reforme bolničkog sustava inicirane Nacionalnim planom razvoja kliničkih bolničkih centara, kliničkih bolnica, klinika i općih bolnica u Republici Hrvatskoj od 2015. do 2016., te je preduvjet za realizaciju reformskih mjera usmjerenih modernizaciji bolničkih kapaciteta i povećanoj kvaliteti bolničke zdravstvene zaštite, što uključuje pripreme i provedbe EU projekata zdravstvenih ustanova.

Prijedlog Nacionalnog plana temelji se na dva ključna načela: načelu supsidijarnosti i načelu funkcionalne integracije, a obuhvaća kliničke bolničke centre, kliničke bolnice, klinike i opće bolnice čiji je osnivač Republika Hrvatska, odnosno jedinice lokalne i područne (regionalne) samouprave.

Ciljevi Prijedloga Nacionalnog plana jesu:

1. povećati dostupnost bolničke zdravstvene zaštite

2. unaprijediti kvalitetu i učinkovitost pružanja bolničkih usluga

3. povećati djelotvornost i racionalizirati troškove poslovanja bolničkih ustanova.